Garsies-leerder reik na die sterreDivan Beukman. Foto: Verskaf Divan Beukman, ŉ leerder van Hoërskool Garsfontein in Pretoria, is onlangs as een van twee Suid-Afrikaners aangewys om Nasa se ruimteskool in Houston, Texas, in Julie vanjaar te besoek. Dié skool is ŉ projek van die Amerikaanse stigting vir internasionale ruimteonderrig (FISE) wat ten doel het om ruimte-gebaseerde akademiese onderrig te gee aan hoërskoolleerders en wat ook dien as ŉ inleidende kursus en oriëntering tot die lugvaartnywerheid. Dié interdissiplinêre program bied 50 studente van 25 lande die geleentheid om onder die mentorskap van verskeie ingenieurs, wetenskaplikes en kenners van die lugvaartnywerheid vir twee weke te studeer aan die Universiteit van Clear Lake om hul eie sending na Mars te beplan en te konseptualiseer. Almé Engelbrecht van die Hugenote Hoërskool in Wellington in die Wes-Kaap gaan saam met Beukman dié program bywoon. Beukman sê dit is vir hom ŉ eer om by dié program ingesluit te word, veral omdat hy ŉ groot liefde vir die buiteruim en die onbekende het. “Ek is van nature ŉ nuuskierige mens, en het geweet ek móét die kans aangryp. Om slegs een van twee Suid-Afrikaners te wees, is werklik besonders en ek hoop ons gaan baie leer,” het hy gesê. “Hoewel ek beplan om meganiese of chemiese ingenieurswese te gaan studeer, gryp ek soveel moontlike geleenthede aan om mense en dinge beter te verstaan. Ek wil my kennis sover as moontlik uitbrei sodat ek vir die samelewing en vir ander iets kan beteken.” Beukman sê ŉ reis van só aard is egter baie duur en die gesin hoop om finansiële ondersteuning te kry. “Die reis kos R41 000. Omdat ons reeds die geld moes oorbetaal, moes my ouers ŉ lening aangaan sodat ek nie dié geleentheid deur my vingers laat glip nie. Ons hoop egter dat mense kan help met die enorme uitgawe.” Barmhartige Samaritane wat met die gesin in verbinding wil tree, kan Elmazet Beukman kontak by 083 721 1205 of ŉ e-pos stuur aan [email protected]. Besoek die ruimteskool se webwerf vir meer inligting.